
Kedves Családok!

2015. májusban kértünk benneteket, hogy válaszoljatok a Búzaszemről szóló kérdésekre. Sokan válaszoltatok, s ezzel munkánkhoz támpontokat adtatok.

Köszönjük, hogy a kitöltéssel segítettétek az iskolavezetés munkáját, nagyon sok információhoz jutottunk a válaszaitok segítségével. A továbbiakban az összesített eredmények egy részét olvashatjátok.

Az **1. ábrán** láthatjátok *az egyes osztályokban a kérdésre válaszolóknak az osztálylétszámhoz viszonyított arányát*. A Kalász osztályban mindenki válaszolt a kérdőívre. Fontosak a szülői visszajelzések, hiszen az egyetértésetek megerősít bennünket, a kritika pedig elgondolkoztat. Az alsósok közt általában nagyobb volt a válaszolási lelkesedés, mint felsőben, ezen persze következő alkalommal jó lenne javítani.

1. **ábra**




Fontos még hozzátennünk, hogy a felmérés 2015 májusában készült, tehát természetszerűleg még az elballagott „Magocska” osztály szülői válaszoltak.

És persze minden másnál is érdemes figyelembe vennetek, hogy a felmérés 2015 tavaszán - nyár elején készült, hiszen azóta számos változás történt.

**Az alapértékek miatt hozzátok a Búzaszembe a gyerekeket**

Amikor megalapítottuk a Búzaszemet, három alapértékre – a kereszténységre, a magyar hagyományokra és a családiasságra - építkeztünk. A *„Miért választottátok a Búzaszemet?”*adott válaszokból (**2. ábra**) kiderült, hogy azok jönnek hozzánk, akik hasonlóan gondolkodnak. Vagyis a Búzaszem alapító értékei és az idejárók alapértékei, szándékai egybeesnek, hiszen a válaszoknál az első helyeken a családiasság, a gyermekközpontúság, a kereszténység és a magyar hagyományok szerepeltek.

1. **ábra** (itt több választ is be lehetett jelölni)




A művészetoktatás is nagy súllyal szerepel a válaszok között. Ez is visszajelzés számunkra: a közösség elfogadja az érzelmi intelligencia és az értelem fejlesztéséhez egyaránt elengedhetetlen művészetoktatás középpontba helyezését. A „szimpatikus volt a tanító” kérdésre adott válaszok is számosak, ami kollégáink számára is komoly visszajelzés a személyes bizalomról.

**Az alapértékek a szülők szerint érvényesülnek a Búzaszemben**

A **„***Mennyire érvényesülnek a Búzaszemben az alapító értékek?”* adott válaszokból (**3. ábra**) pedig az derül ki, hogy ezeket az értékeket a szülők szerint a gyakorlatba is át tudjuk ültetni.

1. **ábra**




Alapító értékeink érvényesülése fontos számunkra, s legalább ilyen fontos, hogy a szülői közösség is ezekért az értékekért válasszon bennünket. A három alapító érték között – egy összesen 6 fokozatú skálán (-3 és +3 között) – alig érezhető különbséget tettetek.

Ettől függetlenül azt gondoljuk, hogy van mit tennünk mindhárom területen: a lelkigyakorlatok rendszerén, az áhítatokon, az ünnepeink családi-közösségi ünneppé formálásán, a kereszténység és a néphagyomány értékeinek belsővé válásán.

**A magas színvonalú oktatás fontos érték számotokra**

*A jó iskola legfontosabb jellemzőjének* a magas színvonalú oktatást, a jó tanárokat, a gyermek egyéniségének kibontakoztatására adott lehetőséget, a jó osztályközösséget és a keresztény szellemiséget tartjátok. (**4. ábra.)** Örömmel láttuk ezt, mert a kompetenciamérések szerint a Búzaszemes gyerekek az ország, a városok iskolái, de többnyire a régió átlagánál is jobban teljesítettek, s legtöbbször a 6 és 8 osztályos gimnáziumokhoz közelítettek, többször be is fogták őket. Pedig olyan búzaszemes osztályokban mértünk, ahonnan negyedik után sok gyermeket vittek el nyolcosztályos gimnáziumba. A jó eredmények a kiváló tanároknak, a matematikából, magyarból adott többlet óraszámnak és a zenei és táncnevelésre alapuló művészeti képzéseinknek is köszönhetők.

1. **ábra**




A kompetenciamérések tanúsága szerint a Búzaszembe járó gyerekek különösen a szövegértési teszteken szerepelnek kiemelkedően. Azt gondoljuk, hogy ez a személyességre alapozó pedagógiának és a kiskorban a digitális világ távoltartásának, valamint a személyes kapcsolatok (mesélés, közös éneklés, zenélés, stb…) erősítésének köszönhető.

**Magasra értékeltétek a tanórai munkát**

Tantárgyakra is rákérdeztünk nálatok. Mivel a válaszokból tanárokra is következtethetünk, csak a válaszok átlagát adjuk közre – ebben a tantárgyak összesített eredménye szerepel. -3 és +3 között pontozhattatok, s *a tantárgyak átlaga minden osztályban +2 fölött van.* (**5. ábra.)** Vagyis „jó” és „nagyon magas színvonalú” közöttire értékelitek a tanórai munkát, de kiemelkedően jónak tartottátok a tanítói munka mellett a természetismeret, a kézműves és a történelem órákat, művészeti téren pedig a duda-, tekerő- és hegedűoktatást. Mindez számunkra azt jelenti, hogy - bár van még javítanivaló - jó úton járunk. Figyelemre méltó, hogy a legalacsonyabbra értékelt tárgyak is jó átlagot értek el, és nincs olyan tárgy, amit közepesre vagy negatívan értékeltetek volna. Ugyanakkor a 2015 tavaszán legalacsonyabbra értékelt tárgyaknál (amelyek még így is az „inkább jó” és a „jó” szinten voltak), például a szolfézsnál változtattunk már, egyébként még a szülői kérdőív kiértékelése előtt.

1. **ábra**




Úgy látjuk, hogy a Búzaszemmel a szülői közösség alapvetően magas szinten elégedett. Ugyanakkor szeretnénk, ha minden tantárgynál „nagyon magas színvonalúra” értékelnétek a munkánkat.

**A következő időszak feladatai: oktatás, tehetség, közösség**

Látjátok, hogy (a **6. ábrán**) milyen területek vannak a lista alján. Ez kijelöli a mi feladatainkat is. Úgyhogy a következő időszakban a KIP bevezetésével az oktatás színvonalán, a tehetség kibontakoztatásának még hatékonyabb segítésén, a lemaradók alaposabb felzárkóztatásán, az iskola hírnevének javításán, a viselkedésen, a képesség felismerésén, a családiasságon, az együttműködésen, a közösségformáláson szeretnénk javítani.

1. **ábra**



A 6. ábrában csak egy-egy kifejezés fért el, így most ideírjuk teljes mondatokkal a kérdőívben szereplő szövegeket.

A Búzaszem Iskolában…

1, …fontosnak tartják a nemzeti hagyományok megismertetését, a magyarságtudat, a hazaszeretet kialakítását.

2, …az osztályközösség-vezető jó pártfogója az osztálynak.

3, …gyermekem tisztában van a követelményekkel

4, …a tanulók megismerik az erkölcsi normákat, képessé válnak arra, hogy tudatosan vállalt értékrend szerint alakítsák életüket.

5, …hangsúlyt fektetnek a tanulók környezettudatos nevelésére

6, …élő közösség létezik a családok, a pedagógusok és a gyermekek között

7, …gyermekemet objektívan, reálisan értékelik

8, …gyermekem munkájának tantárgyi ellenőrzése rendszeres, tervezett és

összehangolt.

9, …az elvárások magatartási, erkölcsi téren reálisak, a tanulók életkorának

megfelelőek.

10,. …hangsúlyt fektetnek a tanórán kívüli tevékenységek (szakkörök, programok stb.) szervezésére.

11, …tanuló diákokra jellemző az együttműködés

12, …jól képzett pedagógusok magas szakmai színvonalon végzik munkájukat .

13,. …szülőként megfelelő visszajelzést kapok az értékelések eredményeiről.

14, …az iskolai kapcsolattartás formái megfelelőek, hatékonyan biztosítják a szülők számára, hogy hozzájussanak az iskolával és gyermekükkel kapcsolatos információkhoz.

15, …a nevelésoktatás személyre szóló: a pedagógusok ismerik a tanulók testi és szellemi képességeit, törődnek értelmi, érzelmi fejlődésükkel.

16, …tanuló diákokra jellemző az előítélet-mentesség.

17, …hangsúlyt fektetnek az egészséges életmódra nevelésre, lehetőséget teremtenek a rendszeres mozgásra, sportolásra (sportkörök, versenyek stb.).

18, ...az intézmények jó a hírneve.

19, …lehetőséget teremtenek a tehetség kibontakoztatására.

20, …eredményesen segítik a lemaradó tanulókat, kezelik a felzárkóztatás feladatát.

21, …segítik gyermekemet, hogy megismerje és fejlessze képességeit.

22, …a diákok kulturált viselkedése jellemző: ezt tükrözi beszédük, viselkedésük tanáraikkal, más felnőttekkel és az iskolatársakkal.

A kérdőív összeállításában és értékelésében köszönjük Hlavács Judit és Elekes Balázs segítségét, s persze nektek azt, hogy válaszoltatok.

Szeretettel:

Titi bácsi és Szilárd